**Lars Henrik Sedin** (s. 26. syyskuuta 1980 Örnsköldsvik, Ruotsi) on ruotsalainen pelaajauransa lopettanut jääkiekkoilija, pelipaikaltaan keskushyökkääjä. Hän edusti koko 17-vuotisen NHL-uransa Vancouver Canucksia. Samassa joukkueessa pelasi myös hänen identtinen kaksoisveljensä Daniel Sedin.

Ura
---

### Elitserien

Sedin aloitti ammattilaisuransa örnsköldsvikiläisseura Modossa, jossa pelasi myös juniorina (ennen siirtymistä Modon junioreihin hän pelasi Järveds IF:ssä). Hänen ensimmäinen kautensa Ruotsin jääkiekon pääsarjassa Elitserienissä oli kausi 1997–1998, jolla hän keräsi vielä vaatimattomat viisi tehopistettä, yhden maalin ja neljä syöttöpistettä, 39:ssä runkosarjaottelussa. Kahdella seuraavalla hänen pistemääränsä kasvoivat huomattavasti: kaudella 1998–1999 Sedin oli toiseksi eniten pisteitä tehnyt Modo-pelaaja (yhdessä Samuel Påhlssonin kanssa) kaksoisveljensä Danielin jälkeen tehtyään 34 tehopistettä, 12 maalia ja 22 syöttöpistettä, 49:ssä runkosarjaottelussa ja 1999–2000 hän oli joukkueensa paras pistemies tehtyään 50:ssä runkosarjaottelussa 47 tehopistettä, yhdeksän maalia ja 38 syöttöpistettä. Elitserienin pistepörssissä hän oli kaudella 1999–2000 jaetulla sijalla kuusi ja syöttöpörssissä sijalla kaksi. Kauden 1998–1999 päätteeksi Henrik ja Daniel Sedin saivat Ruotsin vuoden jääkiekkoilijan palkinnon Guldpuckenin.

Elitserienin loppuotteluissa Sedin on pelannut kahdesti, vuosina 1999 ja 2000. Kevään 1999 pudotuspeleissä, joissa Modo hävisi mestaruuden Brynäsille, hän teki kymmenen tehopistettä, kaksi maalia ja kahdeksan syöttöpistettä, 13:ssa ottelussa ja vuoden 2000 pudotuspeleissä, joissa Modo hävisi mestaruuden Djurgårdenille, 14 tehopistettä, viisi maalia ja yhdeksän syöttöpistettä, niin ikään 13:ssa ottelussa.

NHL-kauden 2004–2005 peruunnuttua työsulun vuoksi molemmat Sedinit palasivat vuodeksi Modoon. Henrik Sedin oli tuolla kaudella joukkueen kolmanneksi paras pistemies Mattias Weinhandlin ja Peter Forsbergin jälkeen tehtyään runkosarjassa 36 tehopistettä, 14 maalia ja 22 syöttöpistettä, 44:ssä ottelussa. Pudotuspeleissä hän teki neljä tehopistettä, maalin ja kolme syöttöpistettä, kuudessa ottelussa. Yhteensä hän on pelannut neljällä Elitserien-kaudella 182 runkosarjaottelua, joissa hän on tehnyt 122 tehopistettä, 36 maalia ja 86 syöttöpistettä, ja 39 pudotuspeliottelua, joissa hän on tehnyt 28 tehopistettä, kahdeksan maalia ja 20 syöttöpistettä.

### NHL

Sedin sai NHL-varauksen, kun Vancouver Canucks varasi hänet varaustilaisuuden 1999 ensimmäisen kierroksen kolmantena pelaajana. Canucks oli hankkinut itselleen myös ensimmäisen kierroksen toisen varausvuoron, jolla se varasi hänen veljensä.

Daniel ja Henrik Sedin aloittivat NHL-uransa syksyllä 2000. Tulokaskaudellaan Henrik Sedin teki 82:ssa runkosarjaottelussa 29 tehopistettä, yhdeksän maalia ja 20 syöttöpistettä, sijoittuen tulokkaiden pistepörssissä kolmanneksitoista ja seuraavilla kolmella runkosarjakaudella hän teki pisteitä tasaiseen tahtiin, 2001–2002 36 tehopistettä, 16 maalia ja 20 syöttöpistettä, 2002–2003 39 tehopistettä, kahdeksan maalia ja 31 syöttöpistettä, ja 2003–2004 42 tehopistettä, 11 maalia ja 31 syöttöpistettä. Ensimmäisellä NHL-kaudellaan hän sijoittui joukkueensa sisäisessä pistepörssissä kymmenenneksi, toisella kuudenneksi, kolmannella seitsemänneksi ja neljännellä viidenneksi.

NHL:n työsulun 2004–2005 jälkeen Sedin on ollut Vancouver Canucksin tehokkaimpia hyökkäyspelaajia. Kaudella 2005–2006, jolla hän muodosti tehokkaan ketjun veljensä Danielin ja Anson Carterin kanssa, hän oli joukkueen toiseksi paras pistemies maanmiehensä Markus Näslundin jälkeen tehtyään 82:ssa runkosarjaottelussa 75 tehopistettä, 18 maalia ja 57 syöttöpistettä. Lisäksi hän oli joukkueen sisäisen syöttöpörssin kärkinimi. Kaudella 2006–2007 hän oli toistamiseen Canucksin toiseksi paras pistemies: hän teki 81 tehopistettä, 10 maalia ja 71 syöttöpistettä. Hänen edelleen joukkueen sisäisessä pistepörssissä sijoittui Daniel Sedin 84:llä tehopisteellään. NHL:n syöttöpörssissä Henrik Sedin sijoittui Sidney Crosbyn, Joe Thorntonin ja Marc Savardin jälkeen neljänneksi. Myöhempinä vuosina hän on ollut Canucksin paras pistemies kausina 2007–2008, 2009–2010, 2011–2012 ja 2012–2013.

Kaudella 2009–2010 Sedin voitti koko NHL:n runkosarjan pistepörssin tehtyään 112 tehopistettä, 29 maalia ja 83 syöttöpistettä, 82:ssa ottelussa. Hänet palkittiin näin Art Ross Trophylla. Lisäksi hänet palkittiin kauden päätteeksi liigan arvokkaimman pelaajan palkinnolla Hart Memorial Trophylla ja nimettiin ensimmäiseen tähdistökentälliseen. Hänet nimettiin ykköstähdistöön myös kauden 2010–2011 päätteeksi, jolloin siihen äänestettiin myös hänen veljensä. Vancouver Canucks ylsi kaudella 2010–2011 NHL:n loppuotteluihin pelaamaan Stanley Cupin voitosta, mutta Boston Bruins vei mestaruuden voitoin 4–3. Sedin teki vuoden 2011 pudotuspeleissä 22 tehopistettä, kolme maalia ja 19 syöttöpistettä, 25:ssä ottelussa ja voitti pudotuspelien syöttöpörssin sekä sijoittui pistepörssissä toiseksi David Krejčín jälkeen.

Sedin nimettiin lokakuussa 2010 Vancouver Canucksin kapteeniksi. Helmikuussa 2013 hän ohitti Markus Näslundin seuran historian eniten pisteitä tehneenä pelaajana tehtyään NHL-uransa 757. pisteen, syötön Alexandre Burrowsin tekemään maaliin ottelussa Dallas Starsia vastaan. Helmikuussa 2020 Vancouver Canuks jäädytti Henrik ja Daniel Sedinin pelinumerot.

### Maajoukkue

Sedin on edustanut Ruotsia viisissä aikuisten jääkiekon maailmanmestaruuskilpailuissa (1999, 2000, 2001, 2005 ja 2013) ja on ollut voittamassa kerran kultaa (2013) sekä kahdesti pronssia (1999 ja 2001). Hän tuli mestaruusvuoden 2013 joukkueeseen kesken turnauksen ja teki neljässä ottelussa yhdeksän tehopistettä, neljä maalia ja viisi syöttöpistettä. Loppuottelussa Sveitsiä vastaan, joka päättyi maalein 5–1, hän teki kolme tehopistettä, kaksi maalia ja syöttöpisteen. Hänet valittiin maailmanmestaruuskilpailujen 2013 tähdistökentälliseen.

Sedin on pelannut myös kaksissa talviolympialaisissa, Torinossa 2006, joissa Ruotsi voitti jääkiekon olympiakultaa, ja Vancouverissa 2010. Hän teki vuoden 2006 talviolympialaisten jääkiekkoturnauksessa kahdeksassa ottelussa kolme maalia ja antoi yhden maaliin johtaneen syötön. Olympialaisten ja maailmanmestaruuskilpailujen lisäksi hän on edustanut maataan myös vuoden 2004 jääkiekon maailmancupissa.

Yksityiselämä
-------------

Henrik Sedin on naimisissa ja hänellä on vaimonsa Johannan kanssa kaksi lasta, vuosina 2006 ja 2010 syntyneet pojat. Henrik ja Daniel Sedin ovat innokkaita raviurheilun harrastajia ja hevosenomistajia. Heidän toistaiseksi menestynein hevosensa on Robert Berghin valmentama vuoden 2013 Elitloppet-voittaja Nahar.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 1997–1998 | Modo Hockey | Elitserien | 39 | 1 | 4 | 5 | 8 | 7 | 0 | 0 | 0 | 0 |
| 1998–1999 | Modo Hockey | Elitserien | 49 | 12 | 22 | 34 | 32 | 13 | 2 | 8 | 10 | 6 |
| 1999–2000 | Modo Hockey | Elitserien | 50 | 9 | 38 | 47 | 22 | 13 | 5 | 9 | 14 | 2 |
| 2000–2001 | Vancouver Canucks | NHL | 82 | 9 | 20 | 29 | 38 | 4 | 0 | 4 | 4 | 0 |
| 2001–2002 | Vancouver Canucks | NHL | 82 | 16 | 20 | 36 | 36 | 6 | 3 | 0 | 3 | 0 |
| 2002–2003 | Vancouver Canucks | NHL | 78 | 8 | 31 | 39 | 38 | 14 | 3 | 2 | 5 | 8 |
| 2003–2004 | Vancouver Canucks | NHL | 76 | 11 | 31 | 42 | 32 | 7 | 2 | 2 | 4 | 2 |
| 2004–2005 | Modo Hockey | Elitserien | 44 | 14 | 22 | 36 | 50 | 6 | 1 | 3 | 4 | 6 |
| 2005–2006 | Vancouver Canucks | NHL | 82 | 18 | 57 | 75 | 56 | – | – | – | – | – |
| 2006–2007 | Vancouver Canucks | NHL | 82 | 10 | 71 | 81 | 66 | 12 | 2 | 2 | 4 | 14 |
| 2007–2008 | Vancouver Canucks | NHL | 82 | 15 | 61 | 76 | 56 | – | – | – | – | – |
| 2008–2009 | Vancouver Canucks | NHL | 82 | 22 | 60 | 82 | 48 | 10 | 4 | 6 | 10 | 2 |
| 2009–2010 | Vancouver Canucks | NHL | 82 | 29 | 83 | 112 | 48 | 12 | 3 | 11 | 14 | 6 | Hart Trophy  | Art Ross Trophy | Ykköstähdistö |
| 2010–2011 | Vancouver Canucks | NHL | 82 | 19 | 75 | 94 | 40 | 25 | 3 | 19 | 22 | 16 | Ykköstähdistö |
| 2011–2012 | Vancouver Canucks | NHL | 82 | 14 | 67 | 81 | 52 | 5 | 2 | 3 | 5 | 4 |
| 2012–2013 | Vancouver Canucks | NHL | 48 | 11 | 34 | 45 | 24 | 4 | 0 | 3 | 3 | 4 |
| 2013–2014 | Vancouver Canucks | NHL | 70 | 11 | 39 | 50 | 42 | – | – | – | – | – |
| 2014–2015 | Vancouver Canucks | NHL | 82 | 18 | 55 | 73 | 22 | 6 | 1 | 3 | 4 | 2 |
| 2015–2016 | Vancouver Canucks | NHL | 74 | 11 | 44 | 55 | 24 | – | – | – | – | – |
| 2016–2017 | Vancouver Canucks | NHL | 82 | 15 | 35 | 50 | 28 | – | – | – | – | – |
| NHL yhteensä | 1248 | 237 | 783 | 1020 | 650 | 105 | 23 | 55 | 78 | 58 |

Lähteet
-------

1. 1 2 3 4 5 6 7  Henrik Sedin *Elite Prospects*. Everysport Media Group AB.  (englanniksi)
2. ↑  Farber, Michael: Freaky Good *SI Vault*.  4.5.2009. Viitattu 19.5.2013. (englanniksi)[vanhentunut linkki]
3. ↑  1998–99 Modo Hockey Ornskoldsvik roster and statistics *hockeydb.com*. Viitattu 19.5.2013. (englanniksi)
4. ↑  1999–00 Modo Hockey Ornskoldsvik roster and statistics *hockeydb.com*. Viitattu 19.5.2013. (englanniksi)
5. ↑  SEL 1999–00 League Leaders *hockeydb.com*. Viitattu 19.5.2013. (englanniksi)
6. ↑  Jimmie Ericsson erhöll utmärkelsen Guldpucken *swehockey.com*.  7.5.2013. Viitattu 19.5.2013. (ruotsiksi)
7. ↑  Årtalshistorik *modohockey.se*.  Arkistoitu 23.10.2013. Viitattu 19.5.2013. (ruotsiksi)
8. ↑  Forsberg says he'll play for Modo, even if lockout ends *USATODAY.com*.  20.9.2004. Viitattu 19.5.2013. (englanniksi)
9. ↑  1999-00 Modo Hockey Ornskoldsvik roster and statistics *hockeydb.com*. Viitattu 19.5.2013. (englanniksi)
10. ↑  Sedin twins' dynamics changed draft *CNN/SI*.  26.6.1999. Viitattu 19.5.2013. (englanniksi)
11. ↑  Rookie Scoring Leaders *USATODAY.com*.  2001. Viitattu 19.5.2013. (englanniksi)
12. ↑  2000–01 Vancouver Canucks roster and statistics *hockeydb.com*. Viitattu 19.5.2013. (englanniksi)
13. ↑  2001–02 Vancouver Canucks roster and statistics *hockeydb.com*. Viitattu 19.5.2013. (englanniksi)
14. ↑  2002–03 Vancouver Canucks roster and statistics *hockeydb.com*. Viitattu 19.5.2013. (englanniksi)
15. ↑  2003–04 Vancouver Canucks roster and statistics *hockeydb.com*. Viitattu 19.5.2013. (englanniksi)
16. ↑  The Sedin show really took off with Carter *canada.com*.  2.4.2006. Viitattu 19.5.2013. (englanniksi)
17. ↑  2005–06 Vancouver Canucks roster and statistics *hockeydb.com*. Viitattu 19.5.2013. (englanniksi)
18. ↑  2006–07 Vancouver Canucks roster and statistics *hockeydb.com*. Viitattu 19.5.2013. (englanniksi)
19. ↑  NHL 2006–07 League Leaders *hockeydb.com*. Viitattu 19.5.2013. (englanniksi)
20. ↑  2007–08 Vancouver Canucks roster and statistics *hockeydb.com*. Viitattu 19.5.2013. (englanniksi)
21. ↑  2009-10 Vancouver Canucks roster and statistics *hockeydb.com*. Viitattu 19.5.2013. (englanniksi)
22. ↑  2011–12 Vancouver Canucks roster and statistics *hockeydb.com*. Viitattu 19.5.2013. (englanniksi)
23. ↑  2012–13 Vancouver Canucks roster and statistics *hockeydb.com*. Viitattu 19.5.2013. (englanniksi)
24. ↑  Sedins lead postseason All-Star teams *NHL.com*.  22.6.2011. Viitattu 19.5.2013. (englanniksi)
25. ↑  2011 NHL Playoffs Summary *Hockey-Reference.com*. Viitattu 19.5.2013. (englanniksi)
26. ↑  Canucks name Henrik Sedin captain *CBC Sports*.  9.10.2010. Viitattu 19.5.2013. (englanniksi)
27. ↑  Henrik Sedin becomes Canucks' scoring leader *NHL.com*.  16.2.2013. Viitattu 19.5.2013. (englanniksi)
28. ↑
29. ↑  Saarinen, Ossi: Ruotsi päätti tuhkimotarinan ja uskomattoman MM-kirouksen *Yle Urheilu*.  19.5.2013. Viitattu 20.5.2013.
30. ↑  Laine, Sami: Ruotsin ratkaisija kiitteli joukkuetovereitaan: "He tekivät perustukset menestykselle" *Yle Urheilu*.  20.5.2013. Viitattu 20.5.2013.
31. ↑  Walker, Ian: I don't know what I'd do if I didn't read' *canada.com*.  29.9.2010. Viitattu 19.5.2013. (englanniksi)
32. ↑  Elitloppet: Sedinin veljesten Nahar loisti finaalissa – Brad de Veluwe niukasti mitaleilta  26.5.2013. Ilta-Sanomat. Viitattu 26.9.2013.
33. ↑  Henrik Sedin *HockeyDB.com*. Viitattu 22.11.2010. (englanniksi)}
34. ↑  Henrik Sedin, Canucks – Stats *NHL.com*.  22.11.2010. NHL. Viitattu 22.11.2010. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Henrik Sedin**.
* Henrik Sedin Jatkoaika.comissa (Internet Archive)
* Henrik Sedin Legends of Hockey -sivustolla (englanniksi)
* Henrik Sedin The Internet Hockey Databasessa (englanniksi) Viitattu

|  |  |  |
| --- | --- | --- |
| Edeltäjä:**Ulf Dahlén** | **Guldpucken**1999 (yhdessä Daniel Sedinin kanssa) | Seuraaja:**Mikael Johansson** |

|  |  |  |
| --- | --- | --- |
| Edeltäjä:**Jevgeni Malkin** | **Art Ross Trophyn voittaja**2010 | Seuraaja:**Daniel Sedin** |

|  |  |  |
| --- | --- | --- |
| Edeltäjä:**Aleksandr Ovetškin** | **Hart Memorial Trophyn voittaja**2010 | Seuraaja:**Corey Perry** |

|  |  |  |
| --- | --- | --- |
| Edeltäjä:**Nicklas Bäckström** | **Viking Awardin voittaja**2010 | Seuraaja:**Daniel Sedin** |

|  |  |  |
| --- | --- | --- |
| Edeltäjä:**Henrik ZetterbergNick Foligno** | **King Clancy Memorial Trophyn voittaja**20162018(yhdessä Daniel Sedinin kanssa) | Seuraaja:**–** |